pythainlp/thaigov-v2-corpus-22032023 huggingface dataset:
วันอาทิตย์ที่ 6 กันยายน 2563
อนุทิน ชื่นชม ระนอง จังหวัดเดียวภาคใต้ที่ไม่พบโควิด 19
รองนายกรัฐมนตรีและรัฐมนตรีว่าการกระทรวงสาธารณสุข ชื่นชมจังหวัดระนอง เป็นจังหวัดเดียวในภาคใต้ที่ไม่พบโควิด 19 มี อสม. เป็นพลังสำคัญร่วมหน่วยงานในพื้นที่เข้มผู้เดินทางเข้า-ออกจังหวัด และพื้นที่ชายแดน
วันนี้ (6 กันยายน 2563) ที่อาคารเฉลิมพระเกียรติ 80 พรรษา องค์การบริหารส่วนจังหวัดระนอง นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นายแพทย์เกียรติภูมิ วงศ์รจิต อธิบดีกรมสุขภาพจิต นายแพทย์ยงยศ ธรรมวุฒิ รองปลัดกระทรวงสาธารณสุข นายแพทย์พิทักษ์พล บุณยมาลิก ผู้ตรวจราชการกระทรวงสาธารณสุข เขตสุขภาพที่ 11 และผู้บริหารกระทรวงสาธารณสุข ลงพื้นที่เยี่ยมอาสาสมัครสาธารณสุขประจำหมู่บ้าน (อสม.) จังหวัดระนอง โดยนายอนุทิน ให้สัมภาษณ์ว่า ขอชื่นชมหน่วยงานทุกภาคส่วนในจังหวัดระนอง รวมถึงอาสาสมัครสาธารณสุขประจำหมู่บ้าน (อสม.) ที่ช่วยกันเฝ้า ระวังป้องกัน โรคโควิด 19 ในพื้นที่ อย่างเข้มแข็ง เข้มงวดในการเดินทางเข้าออกจังหวัด และในพื้นที่ชายแดนติดกับประเทศเพื่อนบ้านจนทำให้จังหวัดระนองไม่พบผู้ติดเชื้อโควิด 19 ตลอดระยะเวลาที่ผ่านมา
นายอนุทิน กล่าวต่อว่า อสม. เป็นกำลังหลักของกระทรวงสาธารณสุข ที่ทำงานเชิงรุกเคาะประตูบ้าน ให้ความรู้คนในชุมชน ช่วยให้ประเทศไทยมีการแพร่ระบาดของโรคโควิด 19 ในระดับต่ำ และเสริมให้ประเทศไทยมีระบบสาธารณสุขที่ดี จนเป็นที่ยอมรับจากนานาชาติ แต่อย่างไรก็ตามขอให้ อสม.ช่วยสื่อสารประชาชนในพื้นที่ว่าอย่าประมาท การ์ดอย่าตก ให้ใส่หน้ากากอนามัย/หน้ากากผ้าทุกครั้งที่ออกจากบ้าน นี่คือจุดแข็งที่ประเทศอื่นไม่มี นอกจากจะเป็นการป้องกันโควิด 19 แล้ว ยังสามารถป้องกันโรคระบบทางเดินหายใจอื่นๆ ได้ เช่น ไข้หวัดใหญ่ วัณโรค ส่วนการล้างมือบ่อยๆ สามารถช่วยลดการป่วยโรคทางเดินอาหาร ท้องร่วงได้ ทำให้ช่วยลดภาระค่าใช้จ่ายด้านสุขภาพของประเทศ
************************************* 6 กันยายน 2563
วันศุกร์ที่ 28 สิงหาคม 2563
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2563 ระหว่างวันที่ 21 – 27 สิงหาคม 2563
ผลการปราบปรามผู้กระทำผิดกฎหมายสรรพสามิตประจำปีงบประมาณ พ.ศ. 2563 ระหว่างวันที่ 21 – 27 สิงหาคม 2563 พบการกระทำผิด จำนวน 535 คดี คิดเป็นเงินค่าปรับ 16.25 ล้านบาท
https://twittr.com/News_offe/status/1299228028447256578?s=20นายวรวรรธน์ ภิญโญ ที่ปรึกษาด้านพัฒนาระบบควบคุมทางสรรพสามิต ในฐานะโฆษกกรมสรรพสามิต เปิดเผยว่า ได้ดำเนินงานตามมาตรการเชิงรุกในการป้องกันและปราบปรามผู้กระทำผิด กฎหมายสรรพสามิตตามพระราชบัญญัติภาษีสรรพสามิต พ.ศ. 2560 และจูงใจผู้ที่อยู่นอกระบบให้เข้ามาสู่ ระบบภาษี ซึ่งที่ผ่านมา กรมสรรพสามิตได้จัดทำแผนเฉพาะกิจปราบปรามผู้กระทำผิดกฎหมายสรรพสามิตโดยระดมกำลังเจ้าหน้าที่ ชุดเฉพาะกิจจากสำนักตรวจสอบ ป้องกันและปราบปราม และเจ้าหน้าที่สรรพสามิต พื้นที่ทั่วประเทศพร้อมสนธิกำลังกับหน่วยงานที่เกี่ยวข้องร่วมกันตรวจสอบและปราบปรามการกระทำผิดกฎหมายสรรพสามิตตามพื้นที่เป้าหมายที่คาดว่าอาจมีการกระทำผิด เพื่อสร้างความเป็นธรรม โปร่งใส และ ความมั่นใจให้แก่ผู้ประกอบการที่เสียภาษีโดยสุจริต และเพื่อเป็นมาตรการเสริมทางอ้อมในการดูแลสุขภาพของผู้บริโภคให้บริโภคสินค้าที่ปลอดภัยและได้มาตรฐาน
สำหรับผลการปราบปรามผู้กระทำผิดกฎหมายสรรพสามิตทั่วประเทศ ปีงบประมาณ 2563 (ระหว่างวันที่ 21 - 27 สิงหาคม 2563) พบว่ามีการกระทำผิด จำนวน 535 คดี คิดเป็นเงินค่าปรับ 16.25 ล้านบาท โดยแยกเป็น สุรา จำนวน 288 คดี ค่าปรับ 2.22 ล้านบาท ยาสูบ จำนวน 177 คดี ค่าปรับ 4.11 ล้านบาท ไพ่ จำนวน 14 คดี ค่าปรับ 0.13 ล้านบาท น้ำมันและผลิตภัณฑ์น้ำมัน จำนวน 25 คดี ค่าปรับ 8.42 ล้านบาท น้ำหอม จำนวน 5 คดี ค่าปรับ 0.14 ล้านบาท รถจักรยานยนต์ จำนวน 16 คดี ค่าปรับ 0.59 ล้านบาท และสินค้าอื่น ๆ จำนวน 10 คดี ค่าปรับ 0.64 ล้านบาท โดยมีของกลางแยกเป็นน้ำสุรา จำนวน 2,580.220 ลิตร ยาสูบ จำนวน 11,182 ซอง ไพ่ จำนวน 474 สำรับ น้ำมันและผลิตภัณฑ์น้ำมัน จำนวน 256,671.000 ลิตร น้ำหอม จำนวน 2,686 ขวด รถจักรยานยนต์ จำนวน 22 คัน
สรุปยอดรวมในปีงบประมาณ พ.ศ. 2563 ตั้งแต่วันที่ 1 ตุลาคม 2562 – 27 สิงหาคม 2563 พบว่ามีการกระทำผิด จำนวน 26,020 คดี คิดเป็นเงินค่าปรับ 453.84 ล้านบาท โดยแยกเป็น สุรา จำนวน 14,862 คดี ค่าปรับ 149.10 ล้านบาท ยาสูบ จำนวน 7,697 คดี ค่าปรับ 177.91 ล้านบาท ไพ่ จำนวน 565 คดี ค่าปรับ 7.95 ล้านบาท น้ำมันและผลิตภัณฑ์น้ำมัน จำนวน 1,148 คดี ค่าปรับ 55.18 ล้านบาท น้ำหอม จำนวน 66 คดี ค่าปรับ 1.73 ล้านบาท รถจักรยานยนต์ จำนวน 1,146 คดี ค่าปรับ จำนวน 28.95 ล้านบาท และสินค้าอื่น ๆ จำนวน 536 คดี ค่าปรับ 33.02 ล้านบาท โดยมีของกลางแยกเป็นน้ำสุรา จำนวน 1,794,486.294 ลิตร ยาสูบ จำนวน 480,053 ซอง ไพ่ จำนวน 67,012 สำรับ น้ำมันและผลิตภัณฑ์น้ำมัน จำนวน 2,956,068.000 ลิตร น้ำหอม จำนวน 46,491 ขวด รถจักรยานยนต์ จำนวน 1,292 คัน
“หากประชาชนท่านใดทราบเบาะแสการกระทำความผิดเกี่ยวกับสินค้าที่ต้องเสียภาษีสรรพสามิตสามารถแจ้งโดยตรงได้ที่กรมสรรพสามิต หรือสำนักงานสรรพสามิตพื้นที่ทุกแห่งทั่วประเทศ หรือ Call center 1713 ได้ตลอด 24 ชั่วโมง หรือที่ www.excise.go.th ซึ่งกรมสรรพสามิตจะปกปิดข้อมูลของผู้แจ้งเบาะแสเป็นความลับ และจะมอบสินบนนำจับให้ ภายหลังจากคดีเสร็จสิ้นเรียบร้อยแล้ว”
ฝ่ายประชาสัมพันธ์ สำนักงานเลขานุการกรม กรมสรรพสามิต
โทร/โทรสาร 0 2241 4778
วันอาทิตย์ที่ 13 กันยายน 2563
อนุชา พร้อมผลักดันเปลี่ยนแปลงเชียงใหม่ไนท์ซาฟารีให้ดียิ่งขึ้น แนะเพิ่มกิจกรรม สร้างความตื่นเต้น ดึงดูดนักท่องเที่ยว
นายอนุชา นาคาศัย รัฐมนตรีประจำสำนักนายกรัฐมนตรี พร้อมผลักดันเปลี่ยนแปลงเชียงใหม่ไนท์ซาฟารีให้ดียิ่งขึ้น แนะเพิ่มกิจกรรม สร้างความตื่นเต้น ดึงดูดนักท่องเที่ยว
วันนี้ (13 กันยายน 2563) เวลา 09.00 น. นายอนุชา นาคาศัย รัฐมนตรีประจำสำนักนายกรัฐมนตรี เป็นประธานการประชุมติดตามการดำเนินงานและมอบนโยบายเชียงใหม่ไนท์ซาฟารี โดยมีผู้บริหาร ผู้แทนภาคเอกชน และผู้แทนประชาชนเข้าร่วม
นายเบญจพล นาคประเสริฐ กรรมการบริหาร ปฏิบัติหน้าที่แทนผู้อำนวยการสำนักงานพัฒนาพิงคนคร (องค์การมหาชน) กล่าวรายงานการดำเนินงานของเชียงใหม่ไนท์ซาฟารี โดยเริ่มต้นจากความร่วมมือของชุมชนที่ต้องการให้เกิดการกระจายรายได้ในพื้นที่ด้านการเกษตรกรรมและปศุสัตว์ ซึ่งตั้งแต่มีการก่อตั้งเชียงใหม่ไนท์ซาฟารี ประชาชนในพื้นที่เกิดรายได้จากการรวมตัวกันเป็นวิสาหกิจชุมชน เช่น วิสาหกิจการผลิตอาหารสัตว์ ในชุมชนแม่เหียะ ชุมชนสุเทพ ชุมชนหนองควาย และชุมชนบ้านปง จากผลสำรวจพบว่าชุมชนเกิดการสร้างงานเพิ่มขึ้น 25% ทั้งนี้ ชุมชนมีความกังวลว่าการบริหารงานขอเชียงใหม่ไน้ท์ซาฟารีที่ได้เคยช่วยเหลือชุมชน หากเกิดการโอนเปลี่ยนการดำเนินงานไปยังองค์กรสวนสัตว์ในอนาคตจะเป็นอย่างไร
รัฐมนตรีประจำประจำสำนักนายกรัฐมนตรีกล่าวภายหลังรับฟังการบรรยายสรุปผลการดำเนินกิจการของเชียงใหม่ไนท์ซาฟารีว่า รัฐบาลพร้อมส่งเสริมและสนับสนุนการท่องเที่ยวมาโดยตลอด ทำให้เกิดรายได้เข้าสู่ประเทศ สร้างรายได้สู่ชุมชน สู่ท้องถิ่น ทำให้ประชาชนมีรายได้มีคุณภาพชีวิตที่ดีขึ้น ในส่วนของการเปลี่ยนแปลงเชียงใหม่ไนท์ซาฟารีนั้น ในฐานะหน่วยงานที่กำกับดูแลพร้อมจะผลักดันให้มีการเปลี่ยนแปลงไปในทางที่ดียิ่งขึ้นกว่าเดิม อยู่ในองค์กรที่มีสภาพคล่องในการดำเนินงาน ที่สำคัญจะต้องขับเคลื่อนไปข้างหน้าได้ด้วยคนในองค์กรและคนในชุมชน ขออย่าได้กังวลถึงการเปลี่ยนแปลง เพราะหากมีการเปลี่ยนแปลงแล้วทำให้แย่กว่าเดิม ตนเองจะรู้สึกผิดและไม่มีความสุขกับสิ่งที่ได้ทำลงไป ขอยืนยันพร้อมให้คำมั่นว่าจะผลักดันให้การเปลี่ยนแปลงเป็นองค์กรที่มีความเข้มแข็งมากยิ่งขึ้นต่อไป ทั้งนี้ ขอให้จัดกิจกรรมที่หลากหลายเพิ่มความน่าสนใจ สร้างความตื้นเต้นให้กับนักท่องเที่ยวมากขึ้น พร้อมกับสร้างบรรยากาศให้นักท่องเที่ยวรู้สึกเข้าไปอยู่ในสถานที่จริงๆ เช่น การกำหนดธีมแต่งกาย โดยให้เปลี่ยนชุดซาฟารีก่อนจะเยี่ยมชมกิจกรรมต่าง ๆ เพื่อความสมจริง
รัฐมนตรีประจำสำนักนายกรัฐมนตรีกล่าวต่อไปว่า ต้องทำสถานที่ท้องถิ่นนิยมให้กลายเป็นสถานที่ท่องเที่ยวอย่างแท้จริง ไม่ได้เป็นที่รู้จักเฉพาะคนในท้องถิ่น แต่ต้องทำให้เป็นรู้จักของนักท่องเที่ยวอย่างกว้างขวาง พร้อมกับต้องร่วมมือก้าวไปข้างหน้าเติบโตไปพร้อมกันของทุกภาคส่วน จะต้องไม่แยกกันเติบโต เพราะการท่องเที่ยวเป็นพลังสำคัญในการผลักดันสร้างรายได้ให้กับประเทศ และคนในชุมชนต่อไป
--------------------------
วันเสาร์ที่ 5 กันยายน 2563
วราวุธ ลุยงานวันหยุด ตรวจอุทยานแห่งชาติเขาใหญ่ รับนักท่องเที่ยวช่วงวันหยุดยาว 4-7 ก.ย. นี้
วราวุธ ลุยงานวันหยุด ตรวจอุทยานแห่งชาติเขาใหญ่ รับนักท่องเที่ยวช่วงวันหยุดยาว 4-7 ก.ย. นี้
วราวุธ ลุยงานวันหยุด ตรวจอุทยานแห่งชาติเขาใหญ่ รับนักท่องเที่ยวช่วงวันหยุดยาว 4-7 ก.ย. นี้
วันนี้ (5 กันยายน 2563)​ เวลา​ 13.​00 น.​ นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ (รมว.ทส.)​ พร้อมด้วย นายจตุพร​ บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม เดินทางไปยังศูนย์บริการนักท่องเที่ยวน้ำตกเหวนรก อุทยานแห่งชาติเขาใหญ่ เพื่อตรวจเยี่ยมความพร้อมในการให้บริการนักท่องเที่ยวในช่วงวันหยุดยาวที่รัฐบาลกำหนด 4-7 กันยายน 2563
และปลูกต้นหว้า ณ บริเวณศูนย์บริการนักท่องเที่ยว (ทางลงน้ำตกเหวนรก) พร้อมทั้งได้เดินตรวจเส้นทางไปน้ำตก ซึ่งระหว่างทางได้มีประชาชนมาร่วมถ่ายภาพกับ รมว.ทส. จำนวนมาก
ทั้งนี้ รมว.ทส. ได้ตรวจจุดสกัดเฝ้าระวังช้างป่า บริเวณเส้นทางเดินไปยังน้ำตก พร้อมกับทดสอบระบบสัญญาณเตือนภัยทุกระบบ เพื่อสร้างความปลอดภัยให้กับนักท่องเที่ยว อีกทั้ง ยังได้ตรวจจุดที่ช้างป่าใช้เป็นเส้นทางข้ามลำน้ำ ในระหว่างรับฟังบรรยายสรุปเหตุการณ์ช้างป่าพลัดตกเหว และวางแนวทางป้องกันไม่ให้เกิดเหตุซ้ำ  นอกจากนั้น ยังได้กล่าวให้กำลังใจแก่เจ้าหน้าที่ทุกนาย ความโดยสรุปว่า “ขอให้เจ้าหน้าที่ทุกนายอดทนต่อความเหน็ดเหนื่อย รวมถึงความยากลำบากต่างๆ เพราะเจ้าหน้าที่อุทยานคือกำลังสำคัญในการปกป้องชีวิตสัตว์ป่า และนักท่องเที่ยว
รมว.ทส. ยังกล่าวถึงเหตุการณ์ที่ช้างป่าพลัดตกเหวเมื่อปี 2562 ว่า “อุทยาแห่งชาติได้วางมาตรการดำเนินงานอย่างรัดกุมมาตลอดกว่า 30 ปี แต่สำหรับเหตุการณ์ในปีที่ผ่านมานั้น เกิดจากปริมาณกระแสน้ำที่มีมากกว่าทุกปี จนเป็นเหตุสุดวิสัยที่ทำให้ช้างป่าถูกกระแสน้ำพลัดตกเหว นำมาซึ่งความเศร้าเสียใจของคนไทยทั้งประเทศ ทั้งนี้ อุทยานแห่งชาติก็ไม่ได้นิ่งนอนใจ ได้จัดให้มีระบบสัญญาณเตือน เมื่อมีสัตว์ป่า เดินเข้ามาในจุดเสี่ยงต่างๆ เพื่อให้เจ้าหน้าที่สามารถเข้าดำเนินการป้องกันได้ทันท่วงที”
นอกจากนั้น รมว.ทส. ยังได้ฝากไปถึงนักท่องเที่ยวทุกคนว่า “ขอให้ช่วยกันรักษากฎระเบียบต่างๆ อย่างเคร่งครัด พื้นที่อุทยานเปรียบเสมือนบ้านของสัตว์ป่า นักท่องเที่ยวเปรียบเสมือนแขกที่มาเยี่ยม เราต้องช่วยกันรักษามารยาทและดูแลบ้านของสรรพสัตว์ให้ดี”
โอกาสนี้ รมว.ทส.  ได้มอบเสื้อปฏิบัติการเพื่อสร้างขวัญและกำลังใจให้เจ้าหน้าที่ และตรวจดูอุปกรณ์รถควบคุมโดรน ของสมาคมตอบโต้ภัยพิบัติด้วย
ต่อมา เวลา 15.00 น. รมว.ทส. พร้อมคณะได้เดินทางไปยังศูนย์บริการนักท่องเที่ยว และด่านเก็บค่าผ่านทางของอุทยานแห่งชาติเขาใหญ่ เพื่อรับฟังปัญหาข้อเสนอแนะต่างๆ ในการปฏิบัติงานของเจ้าหน้าที่ ซึ่งพบว่า วันนี้มีนักท่องเที่ยวหลั่งไหลเดินทางมาเป็นจำนวนมากอีกด้วย
วันจันทร์ที่ 31 สิงหาคม 2563
พม. พร้อมคุ้มครองดูแลเด็ก 2 คน หลังผู้เป็นแม่ถูกทำร้ายจนเสียชีวิต ที่ย่านภาษีเจริญ กทม.
พม. พร้อมคุ้มครองดูแลเด็ก 2 คน หลังผู้เป็นแม่ถูกทำร้ายจนเสียชีวิต ที่ย่านภาษีเจริญ กทม.
วันที่ 30 ส.ค. 63เวลา 15.00 น.นางพัชรี อาระยะกุล รองปลัด กระทรวงการพัฒนาสังคมและความมั่นคงของมนุษย์ (พม.)ในฐานะโฆษกกระทรวง พม. เปิดเผยว่า จากกรณีหญิงอายุ 37 ปี ถูกสามีอายุ 27 ปี ทำร้ายร่างกายจนได้รับบาดเจ็บสาหัส ทำให้มีอาการปอดฉีก ซี่โครงหักทิ่มปอด สมองบวม มีรอยฟกช้ำทั่วร่างกาย และเสียชีวิตในเวลาต่อมา ซึ่งทั้งสองคนมีลูกด้วยกัน 2 คน อายุ 5 ขวบ และ 3 เดือน ที่ย่านภาษีเจริญ กทม. นั้น ขณะนี้ กระทรวง พม. โดยศูนย์ช่วยเหลือสังคม สายด่วน พม. โทร. 1300 พร้อมให้ความช่วยเหลือเด็กทั้ง 2 คน ซึ่งเป็นบุตรของผู้เสียชีวิต โดยจะรับเข้าไว้ในความความคุ้มครองดูแลสวัสดิภาพของบ้านพักเด็กและครอบครัว ซึ่งแนวทางการให้ความช่วยเหลือ ของบ้านพักเด็กและครอบครัว มีดังนี้ 1) วันที่ 30 ส.ค. 63 เวลา 13.00 น. เจ้าหน้าที่บ้านพักเด็กและครอบครัวกรุงเทพมหานคร นำส่งเด็กทั้งสองคนที่ประสบปัญหาผู้เป็นแม่เสียชีวิต ซึ่งเด็กไม่มีผู้อุปการะดูแลต่อ เพื่อเข้ารับการสงเคราะห์และคุ้มครองสวัสดิภาพต่อไป ที่สถานสงเคราะห์เด็กอ่อนพญาไท และ 2) ลงพื้นที่เยี่ยมบ้าน เพื่อพิจารณาและประเมินครอบครัวร่วมกับทีมสหวิชาชีพ เพื่อวางแผนในการช่วยเหลือครอบครัวระยะยาวต่อไป
นางพัชรีกล่าวเพิ่มเติมว่า ทั้งนี้ หากประชาชนพบเห็นผู้ประสบปัญหาทางสังคม สามารถแจ้งมาที่ศูนย์ช่วยเหลือสังคม สายด่วน พม. โทร. 1300 บริการฟรี 24 ชม. ซึ่งกระทรวง พม. พร้อมให้ความช่วยเหลืออย่างเต็มที่
วันพุธที่ 2 กันยายน 2563
สธ. ประชุมเครือข่ายนักสันติวิธีสาธารณสุขทั่วประเทศ ลดข้อแย้ง ร้องเรียนทางการแพทย์
กระทรวงสาธารณสุข สร้างเครือข่ายนักสันติวิธี แก้ไขปัญหาขัดแย้งในระบบบริการการแพทย์และสาธารณสุข จัดการข้อร้องเรียนโดยใช้หลักการไกล่เกลี่ยข้อพิพาท ลดปัญหาการฟ้องร้องตามนโยบาย 2P Safety
กระทรวงสาธารณสุข สร้างเครือข่ายนักสันติวิธี แก้ไขปัญหาขัดแย้งในระบบบริการการแพทย์และสาธารณสุข จัดการข้อร้องเรียนโดยใช้หลักการไกล่เกลี่ยข้อพิพาท ลดปัญหาการฟ้องร้องตามนโยบาย 2P Safety
บ่ายวันนี้ (2 กันยายน 2563) ที่โรงแรมเจ้าพระยาปาร์ค กรุงเทพฯ นายแพทย์ยงยศ ธรรมวุฒิ รองปลัดกระทรวงสาธารณสุข เปิดประชุมวิชาการเครือข่ายนักสันติวิธีสาธารณสุข กระทรวงสาธารณสุข ประจำปี 2563 “การเจรจาไกล่เกลี่ย : คำตอบของการจัดการความขัดแย้ง” เพื่อเป็นเวทีการแลกเปลี่ยนเรียนรู้ทางวิชาการ นำเสนอนวัตกรรมจากปฏิบัติงานการไกล่เกลี่ย สร้างเครือข่ายความร่วมมือทางด้านสันติวิธี บรูณาการร่วมกันระหว่างหน่วยงานทั้งภายในและภายนอกสังกัดกระทรวงสาธารณสุข โดยมีผู้รับผิดชอบงานรับเรื่องร้องเรียนและเจรจาไกล่เกลี่ยในโรงพยาบาลสังกัดกระทรวงสาธารณสุข กรุงเทพมหานคร กระทรวงกลาโหม สำนักงานตำรวจแห่งชาติ มหาวิทยาลัยทุกแห่ง คณะกรรมการไกล่เกลี่ยส่วนกลางและภูมิภาค ผู้รับผิดชอบงาน 2P Safety ประจำเขตสุขภาพ 13 เขต และผู้เกี่ยวข้องเข้าร่วมประชุมกว่า 300 คน
นพ.ยงยศกล่าวว่า ปัจจุบันการร้องทุกข์และฟ้องร้องทางการแพทย์จากเหตุการณ์ไม่พึงประสงค์ที่มีโอกาสเกิดขึ้นได้ และมีแนวโน้มความขัดแย้งเพิ่มขึ้น มีความหลากหลายของปัญหา สิ่งสำคัญที่พบและน่าเป็นห่วงคือปัญหาความสัมพันธ์ระหว่างผู้ป่วยและญาติกับบุคลากรทางการแพทย์ที่มีการฟ้องร้อง กระทรวงสาธารณสุข จึงมีนโยบายในการพัฒนาระบบคุณภาพความปลอดภัยของผู้ป่วย (Patient Safety) ตามหลักการของ 2P Safety ให้ครอบคลุมตั้งแต่การป้องกันการเกิดปัญหาจนถึงการจัดการเมื่อเกิดปัญหา และมอบหมายให้ศูนย์สันติวิธีสาธารณสุข จัดตั้งคณะกรรมการไกล่เกลี่ยของกระทรวงสาธารณสุขและเขตสุขภาพ เพื่อแก้ไขปัญหาข้อขัดแย้งเมื่อมีเหตุการณ์ไม่พึงประสงค์โดยใช้หลักการเจรจาไกล่เกลี่ย สื่อสารทำความเข้าใจระหว่างคนไข้และญาติกับบุคลากรทางการแพทย์ไม่ให้เกิดเหตุการณ์รุนแรงและสามารถยุติได้โดยเร็ว นอกจากนี้ ได้มอบประกาศนียบัตรให้กับผู้ผ่านการอบรมหลักสูตรการพัฒนาศักยภาพสู่นักสันติวิธีสาธารณสุข เมื่อวันที่ 21-26 เมษายน 2562 จำนวน 48 คน
ทั้งนี้ กลุ่มระงับข้อพิพาททางการแพทย์ กองกฎหมาย สำนักงานปลัดกระทรวงสาธารณสุข รวบรวมข้อมูลสถิติการฟ้องร้อง ตั้งแต่ปี พ.ศ. 2539-2563 (ณ วันที่ 30 เมษายน 2563) มีคดีแพ่ง 352 คดี คดีอาญา 44 คดี คดีปกครอง 4 คดี มีคดีแพ่งและคดีผู้บริโภคอยู่ในศาลรวม 50 คดี (เป็นทุนทรัพย์คดีทั้งหมดประมาณ 3,357 ล้านบาท) อยู่ในศาลขั้นต้น 22 คดี ศาลอุทธรณ์ 22 คดี ศาลฎีกา 6 คดี สำหรับคดีผู้บริโภค ตั้งแต่ 23 สิงหาคม 2551 ถึงวันที่ 30 เมษายน 2563 รวม 219 คดี ไกล่เกลี่ยได้แล้ว 136 คดี
*************************** 2 กันยายน 2563
วันพฤหัสบดีที่ 10 กันยายน 2563
กสร. เตือนทำงานในที่อับอากาศอาจเสียชีวิต หากไม่ปฏิบัติตามกฎหมายความปลอดภัยในการทำงาน
กรมสวัสดิการและคุ้มครองแรงงาน เตือนนายจ้าง ลูกจ้างทำงานในที่อับอากาศต้องปฏิบัติตามกฎหมายความปลอดภัยฯ เกี่ยวกับการทำงานในที่อับอากาศอย่างเคร่งครัด หากฝ่าฝืนมีความผิดตามกฎหมายและอาจเกิดอันตรายถึงชีวิต
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า จากกรณีข่าวเหตุการณ์เสียชีวิตของลูกจ้างที่ทำงานในพื้นที่อับอากาศตามที่ปรากฏในสื่อต่าง ๆ กสร.ได้ดำเนินการตรวจสอบข้อเท็จจริงพบว่า สาเหตุใหญ่มาจากการไม่ปฏิบัติตามพ.ร.บ.ความปลอดภัยอาชีวอนามัยและสภาพแวดล้อมในการทำงาน พ.ศ.2554 รวมทั้งกฎกระทรวงกำหนดมาตรฐานในการบริหารจัดการ และดำเนินการด้านความปลอดภัย อาชีวอนามัย และสภาพแวดล้อมในการทำงานเกี่ยวกับที่อับอากาศ พ.ศ. 2562 ทั้งนี้กฎหมายดังกล่าวได้กำหนดมาตรการเพื่อให้เกิดความปลอดภัยไว้อย่างชัดเจน เช่น กำหนดให้นายจ้างจะต้องจัดให้มีการประเมินสภาพอันตรายในที่อับอากาศ กำหนดให้นายจ้างจัดให้มีอุปกรณ์คุ้มครองความปลอดภัยส่วนบุคคล อุปกรณ์ช่วยเหลือ และช่วยชีวิตที่เหมาะสมกับลักษณะงาน กำหนดให้ลูกจ้างที่ทำงานเกี่ยวกับที่อับอากาศต้องได้รับการอบรมตามที่กฎหมายกำหนด เป็นต้น กสร.จึงขอเตือนไปยังนายจ้าง ลูกจ้างให้ปฏิบัติตามกฎหมายอย่างเคร่งครัดเพื่อป้องกันไม่ให้เกิดความสูญเสียต่อชีวิตและทรัพย์สินทั้งของลูกจ้างและนายจ้าง สำหรับความผิดของนายจ้างที่ฝ่าฝืนไม่ปฏิบัติตามกฎหมายมีโทษจำคุกไม่เกิน 1 ปี หรือปรับไม่เกิน 4 แสนบาทหรือทั้งจำทั้งปรับ
อธิบดี กสร. กล่าวเพิ่มเติมว่า อุบัติเหตุจากการทำงานในที่อับอากาศนั้น สามารถป้องกันได้หากทุกฝ่ายตระหนักและคำนึงถึงความปลอดภัยในการทำงาน กรณีมีข้อสงสัยเกี่ยวกับการปฏิบัติตามกฎหมายความปลอดภัยในการทำงานสอบถามได้ที่ กองความปลอดภัยแรงงาน โทรศัพท์ 0 2448 9128-39 ศูนย์ความปลอดภัยในการทำงานเขต 1-12 สำนักงานสวัสดิการและคุ้มครองแรงงานกรุงเทพมหานครพื้นที่ 1-10 สำนักงานสวัสดิการและคุ้มครองแรงงานจังหวัด หรือที่โทรศัพท์สายด่วน 1506 กด 3
วันพฤหัสบดีที่ 27 สิงหาคม 2563
รายงานข่าวกรณีโรคติดเชื้อไวรัสโคโรนา 2019 (COVID-19)  ประจำวันที่ 27 สิงหาคม 2563
รายงานข่าวกรณีโรคติดเชื้อไวรัสโคโรนา 2019 (COVID-19)
ประจำวันที่ 27 สิงหาคม 256
สถานการณ์ผู้ติดเชื้อไวรัสโคโรนา 2019 ในประเทศไทยวันนี้ มีผู้ติดเชื้อรายใหม่ 1 ราย เป็นผู้ที่เดินทางต่างประเทศ (อินเดีย 1 ราย) และเข้ารับการเฝ้าระวังกักตัวในสถานที่รัฐจัดให้ ไม่มีผู้ป่วยกลับบ้านเพิ่ม ทำให้มีผู้ป่วยกลับบ้านสะสม 3,237 ราย หรือคิดเป็นร้อยละ 95.09 ของผู้ป่วยทั้งหมด มีผู้ป่วยที่ยังรักษาอยู่ในโรงพยาบาล 109 ราย หรือร้อยละ 3.20 ของผู้ป่วยทั้งหมด ไม่มีผู้เสียชีวิตเพิ่ม รวมผู้เสียชีวิตสะสม 58 ราย ผู้ป่วยสะสมทั้งสิ้น 3,404 ราย
สำหรับข้อมูลผู้ติดเชื้อรายใหม่วันนี้ เดินทางมาจากประเทศอินเดีย สัญชาติอินเดีย อายุ 35 ปี เดินทางถึงประเทศไทยวันที่ 8 สิงหาคม 2563 เข้ากักตัวใน Alternative State Quarantine ที่กรุงเทพมหานคร เก็บตัวอย่างส่งตรวจครั้งแรกวันที่ 9 สิงหาคม 2563 ผลไม่พบเชื้อ และตรวจครั้งที่ 2 วันที่ 21 สิงหาคม 2563 ผลพบเชื้อ ไม่มีอาการ โดยก่อนหน้านี้พบผู้ติดเชื้อจากเที่ยวบินเดียวกัน 22 ราย
นายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค กล่าวว่า สถานการณ์ผู้ติดเชื้อไวรัสโคโรนา 2019 ทั่วโลกยังมีการระบาดรุนแรงหลายประเทศ โดยประเทศเพื่อนบ้านมีการแพร่ระบาดเพิ่มขึ้น พบการติดเชื้อเป็นกลุ่มก้อนภายในประเทศ หลังเปิดการผ่อนคลายมาตรการล็อกดาวน์ สำหรับประเทศไทยแม้ขณะนี้ยังไม่พบผู้ติดเชื้อในประเทศกว่า 3 เดือนแล้ว (94 วัน) แต่ไม่ควรนิ่งนอนใจ ยังคงมีโอกาสกลับมาพบผู้ติดเชื้อรายใหม่ได้ สิ่งสำคัญที่สุดที่จะสามารถช่วยให้สถานการณ์ของประเทศอยู่ในระดับต่ำแบบนี้ต่อไปได้คือ ประชาชนยังคงต้องมีวินัยในการดูแลป้องกันตนเอง ทั้งการสวมหน้ากากอนามัย/หน้ากากผ้าตลอดเวลา ล้างมือด้วยน้ำและสบู่ หรือแอลกอฮอล์เจลบ่อย ๆ เว้นระยะห่าง หลักเลี่ยงการอยู่ในสถานที่ที่มีคนอยู่รวมกันจำนวนมาก เพื่อให้ครอบครัว ชุมชน สังคม สถานที่ทำงานปลอดภัย
สำหรับกรณีที่มีข่าวเด็กใช้แอลกอฮอล์เจลทาแขน ขาและได้รับบาดเจ็บจากไฟไหม้ นั้น ขอให้ผู้ปกครองระมัดระวังการใช้แอลกอฮอล์เจล ไม่ควรใช้กับเด็กทารกและเด็กเล็ก ให้ใช้สบู่และน้ำล้างมือ ในการใช้แอลกอฮอล์เจล หากใช้ครั้งแรกควรทดสอบการแพ้ก่อน และควรใช้เพียง 2 – 3 ซีซี หรือครึ่งช้อนชา ใส่ลงในฝ่ามือถูให้ทั่วทั้ง 2 มือ นาน 20 วินาทีและปล่อยให้แห้ง ไม่ควรใช้กับบริเวณผิวบอบบาง เช่น รอบดวงตา ผิวหนังที่มีการอักเสบ หากสัมผัสบ่อยๆ ผิวอาจกระด้างได้ และหากทามือแล้วยังไม่แห้งควรหลีกเลี่ยงเปลวไฟ เนื่องจากมีส่วนผสมของแอลกอฮอล์ในปริมาณมากสามารถติดไฟได้ รวมทั้งควรเก็บแอลกอฮอล์เจลในที่พ้นมือเด็ก และไม่ให้ถูกแสงแดดป้องกันการระเหยของแอลกอฮอล์
วันพฤหัสบดีที่ 3 กันยายน 2563
ทส. ประกาศเจตนารมณ์ต่อต้านการทุจริต พร้อมมอบรางวัล "เพชรจรัสแสง” และ รางวัล "คนดีศรี สป.” ประจำปีงบประมาณ พ.ศ.2563
ทส. ประกาศเจตนารมณ์ต่อต้านการทุจริต พร้อมมอบรางวัล "เพชรจรัสแสง” และ รางวัล "คนดีศรี สป.” ประจำปีงบประมาณ พ.ศ.2563
ทส. ประกาศเจตนารมณ์ต่อต้านการทุจริต พร้อมมอบรางวัล "เพชรจรัสแสง” และ รางวัล "คนดีศรี สป.” ประจำปีงบประมาณ พ.ศ.2563
วันนี้ (3 กันยายน 2563) เวลา 13.30 น. นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม (รมว.ทส.) ให้เกียรติเป็นประธานเปิดการประชุมเชิงปฏิบัติการประกาศเจตนารมณ์ต่อต้านการทุจริต และการประเมินความเสี่ยงการทุจริตหน่วยงานสังกัดกระทรวงทรัพยากรธรรมชาติและสิ่งแวดล้อม และมอบรางวัล "เพชรจรัสแสง” บุคคลต้นแบบสังกัดกระทรวงทรัพยากรธรรมชาติและสิ่งแวดล้อม จำนวน 27 ราย และรางวัล "คนดีศรี สป."  แก่ข้าราชการและเจ้าหน้าที่ที่สมควรยกย่องเป็นแบบอย่างที่ดี สังกัดกระทรวงทรัพยากรธรรมชาติและสิ่งแวดล้อม ประจำปีงบประมาณ พ.ศ. 2563 จำนวน 16 ราย  ณ ห้องประชุมศักดิ์สิทธิ์ ตรีเดช ชั้น 2 อาคารกรมควบคุมมลพิษ กระทรวงทรัพยากรธรรมชาติและสิ่งแวดล้อม โดยโอกาสนี้ รมว.ทส. ได้กล่าวให้โอวาทต่อต้านการทุจริต โดยในการทำงานให้กับแผ่นดินไทยเพื่อสนองใต้เบื้องพระยุคลบาทของพระบาทสมเด็จพระวชิรเกล้าเจ้าอยู่หัว ที่พระองค์ท่านทรงมีพระราชปณิธานตั้งมั่นในพระปฐมบรมราชโองการในการทรงงานเพื่อ “สืบสาน รักษา และต่อยอด และครองแผ่นดินโดยธรรม เพื่อประโยชน์สุขแห่งอาณาราษฎรตลอดไป” นั้น ความซื่อสัตย์ สุจริต อดทน วิริยะอุตสาหะ และมีวินัย ถือเป็นหัวใจสำคัญในการทำงาน ในวันนี้ขอให้ทุกท่านรักษาความดี รักษามาตรฐานความซื่อสัตย์ สุจริต ความอดทนในการทำงาน เป็นตัวอย่างที่ดีให้แก่เพื่อนๆ รุ่นน้อง และผู้ใต้บังคับบัญชาในสังกัดกระทรวงฯ และหน่วยงานอื่นๆ ทั้งนี้ ขอแสดงความยินดีแก่ผู้ได้รับรางวัลและขอเป็นกำลังใจให้กับทุกท่านปฏิบัติงานเพื่อแก่ประชาชนและประเทศชาติต่อไป
วันพุธที่ 2 กันยายน 2563
นายกรัฐมนตรีคุมนโยบายและทีมเศรษฐกิจ เดินหน้าใช้งบฟื้นฟูฯ ดูแลเศรษฐกิจรายเล็ก เร่งการจ้างงาน กระตุ้นการท่องเที่ยวภายในประเทศ พร้อมลงพื้นที่ติดตามสถานการณ์น้ำใน จ.สุโขทัย
นายกรัฐมนตรีคุมนโยบายและทีมเศรษฐกิจ เดินหน้าใช้งบฟื้นฟูฯ ดูแลเศรษฐกิจรายเล็ก เร่งการจ้างงาน กระตุ้นการท่องเที่ยวภายในประเทศ พร้อมลงพื้นที่ติดตามสถานการณ์น้ำใน จ.สุโขทัย
วันนี้ (2 กันยายน 2563) เวลา 11.00 น. ณ บริเวณทางเชื่อมระหว่างตึกภักดีบดินทร์กับตึกไทยคู่ฟ้า ทำเนียบรัฐบาล ภายหลังเป็นประธานการประชุมคณะกรรมการบริหารสถานการณ์เศรษฐกิจจากผลกระทบของการแพร่ระบาดของโรคติดเชื้อไวรัสโคโรนา 2019 (โควิด-19) (ศบศ.) พล.อ.ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ให้สัมภาษณ์ถึงสถานการณ์อุทกภัยในขณะนี้ว่า ช่วงที่ผ่านมาได้สั่งการให้รัฐมนตรีว่าการกระทรวงและส่วนราชการที่เกี่ยวข้องลงไปในพื้นที่ กำชับให้ติดตาม ดูแล เยียวยาประชาชนและหามาตรการเตรียมแผนการฟื้นฟูเป็นที่เรียบร้อยแล้ว ซึ่งวันนี้จะเข้าไปดูพื้นที่ประสบภัยน้ำท่วมในจังหวัดสุโขทัย และเร่งแก้ไขปัญหาอย่างเป็นระบบให้มากยิ่งขึ้น ด้วยการเก็บกักน้ำในพื้นที่ภาคเหนือตอนล่าง และการระบายน้ำในพื้นที่สุโขทัยที่เป็นปัญหาน้ำท่วมทุกปี ทุกอย่างต้องอาศัยความร่วมมือจากทุกภาคส่วนเข้าด้วยกัน
นายกรัฐมนตรียังกล่าวถึงมาตรการช่วยเหลือประชาชน ซึ่งในที่ประชุม ศบศ. ในวันนี้ได้พูดถึงการใช้งบแผนฟื้นฟูเศรษฐกิจและสังคมของประเทศ ที่ได้รับผลกระทบจากไวรัสโควิด-19 วงเงิน 4 แสนล้านบาท ซึ่งระยะแรกใช้ไป 1 แสนล้านบาท และในระยะต่อไปจะใช้ในการฟื้นฟูเรื่องของภาคธุรกิจ SMEs ขนาดใหญ่ ขนาดกลาง ขนาดเล็ก รวมทั้งการจ้างงานบัณฑิตจบใหม่และที่ตกงานอยู่เดิมในปี 62-63 ในระยะแรก ซึ่งนอกจากกระทรวงแรงงานแล้ว ยังมีงบจ้างงานอื่น ๆ ของหน่วยงานต่าง ๆ ด้วย รัฐบาลต้องการให้เพิ่มการจ้างงานให้มากยิ่งขึ้น ๆ ขอให้ทุกคนทำความเข้าใจรัฐบาลจะใช้เงินอย่างระมัดระวังภายใต้มาตรการที่เหมาะสม
นายกรัฐมนตรียังกล่าวถึงการท่องเที่ยวที่เน้นการท่องเที่ยวในประเทศว่า วันนี้เศรษฐกิจการท่องเที่ยวในประเทศมีมากขึ้น โรงแรมมีการจองมากขึ้น แต่ยังไม่สามารถทดแทนนักท่องเที่ยวจากต่างประเทศได้ มาตรการเกี่ยวกับนักท่องเที่ยวต่างประเทศ รัฐบาลทำการศึกษาไว้ก่อน ยังไม่มีการดำเนินการ ขออย่าตื่นตระหนก รัฐบาลยืนยันให้ความสำคัญทั้งสุขภาพและเศรษฐกิจ หากเศรษฐกิจจะเดินหน้าก็ต้องกลับมาดูแลสุขภาพด้วย วันนี้เป็นโอกาสดีครบ 100 วัน ที่ประเทศไทยไม่พบผู้ติดเชื้อภายในประเทศ เป็นสิ่งที่ทุกคนช่วยกันมาตลอด ทำให้ประเทศชาติปลอดภัย
โอกาสนี้ นายกรัฐมนตรียังชี้แจงถึงการลาออกของรัฐมนตรีว่าการกระทรวงการคลังว่า เป็นเหตุผลและความจำเป็นด้านสุขภาพ พร้อมยืนยันรัฐบาลทำงานได้แน่นอน เพราะมีระเบียบในการรักษาราชการในการกำกับดูแล มีรองนายกรัฐมนตรีฝ่ายเศรษฐกิจกำกับดูแลกระทรวงการคลัง เป็นกติกา กฎ ในการบริหารราชการแผ่นดิน ไม่ว่าขาดตรงไหนทำได้ เพราะมีคนทำงานและข้าราชการ โดยมีนายกรัฐมนตรีเป็นผู้กำกับในฐานะหัวหน้าฝ่ายเศรษฐกิจ ที่ทำงานมาตั้งแต่ต้นของทุกโครงการ ขอให้เชื่อมั่นว่ารัฐบาลทำงานได้ เพราะในระดับนโยบายมีนายกรัฐมนตรี รัฐบาล การเมืองขับเคลื่อน ขณะที่ข้าราชการคือผู้ปฏิบัติ ทุกคนเป็นคนทำงานนำนโยบายไปแปลงสู่การปฏิบัติ ฝากไปถึงต่างประเทศและทุกคนขอให้มั่นใจ รัฐบาลยังคงเดินหน้าทุกมิติและนายกรัฐมนตรีพร้อมรับฟังความคิดเห็นของประชาชนด้วย
**************
กลุ่มประชาสัมพันธ์และเผยแพร่ สำนักโฆษก
วันจันทร์ที่ 24 สิงหาคม 2563
รัฐมนตรีสุริยะฯ และคณะลงพื้นที่เยี่ยมชมโรงงานอุตสาหกรรมรถยนต์มิตซูบิชิฯ และติดตามความคืบหน้าโครงการพัฒนาเขตเศรษฐกิจอุตสาหกรรมแห่งอนาคต นิคมอุตสาหกรรมแหลมฉบัง จ.ชลบุรี
นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม และคณะลงพื้นที่เยี่ยมชมโรงงานอุตสาหกรรมรถยนต์มิตซูบิชิฯ และติดตามความคืบหน้าโครงการพัฒนาเขตเศรษฐกิจอุตสาหกรรมแห่งอนาคต นิคมอุตสาหกรรมแหลมฉบัง จ.ชลบุรี
จ.ชลบุรี : วันนี้ (24 สิงหาคม 2563) เวลา 08.00 น. นายสุริยะ จึงรุ่งเรืองกิจ รัฐมนตรีว่าการกระทรวงอุตสาหกรรม พร้อมด้วย นายกอบชัย สังสิทธิสวัสดิ์ ปลัดกระทรวงอุตสาหกรรม และคณะผู้บริหารกระทรวงอุตสาหกรรม ลงพื้นที่เพื่อติดตามการทำงานของกลุ่มจังหวัดภาคตะวันออก 1 (ระยอง ชลบุรี ฉะเชิงเทรา) ในการประชุมคณะรัฐมนตรีอย่างเป็นทางการนอกสถานที่ ครั้งที่ 2/2563
โดยจุดแรกได้เยี่ยมชมโรงงานอุตสาหกรรมรถยนต์ของบริษัท มิตซูบิชิ มอเตอร์ส (ประเทศไทย) จำกัด นิคมอุตสาหกรรมแหลมฉบัง จ.ชลบุรี ซึ่งบริษัทฯ ได้มีแผนการลงทุนการผลิตรถยนต์ไฟฟ้า (อีวี) เทคโนโลยียานยนต์รองรับอนาคต ซึ่งเป็นนโยบายสำคัญของรัฐบาล พร้อมรับฟังการบรรยายเกี่ยวกับการขับเคลื่อนอุตสาหกรรมยานยนต์แห่งอนาคต ไม่ว่าจะเป็นเทคโนโลยีปลั๊กไฮบริดในรถยนต์ไฟฟ้า แบตเตอรี่ที่มีความจุและสามารถขับเคลื่อนที่ไม่ต้องเติมน้ำมันบ่อย รถยนต์อเนกประสงค์ที่ใช้พลังงานไฟฟ้า ระบบปัญญาประดิษฐ์ (AI) การสังเกตความเปลี่ยนแปลงของพื้นถนนหรือการจราจรได้ทันที และผลการดําเนินธุรกิจเกี่ยวกับการประกอบยานยนต์แห่งอนาคต โดยผู้แทนบริษัทมิตซูบิชิ มอเตอร์ส (ประเทศไทย) จํากัด
นอกจากนี้ รัฐมนตรีว่าการกระทรวงอุตสาหกรรม และคณะยังได้ลงพื้นที่เยี่ยมชมเพื่อติดตามความคืบหน้าโครงการพัฒนาเขตเศรษฐกิจอุตสาหกรรมแห่งอนาคต พื้นที่แหลมฉบัง จ.ชลบุรี ของการนิคมอุตสาหกรรมแห่งประเทศไทย
วันพุธที่ 9 กันยายน 2563
“รมช.ประภัตร” เล็งผันน้ำเขื่อนศรีนครินทร์
“รมช.ประภัตร” เล็งผันน้ำเขื่อนศรีนครินทร์ เติมเขื่อนกระเสียว ช่วยพื้นที่เกษตรเมืองสุพรรณฯ กว่า 5 แสนไร่ แก้วิกฤติภัยแล้ง
วันนี้ (4 ก.ย.63) นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ กล่าวภายหลังลงพื้นที่พร้อมด้วยหัวหน้าส่วนราชการ ณ เขื่อนศรีนครินทร์ ต.เขาโจด อ.ศีสวัสดิ์ จ.กาญจนบุรี ว่า วันนี้ได้ร่วมรับฟังปัญหาความเดือดร้อนของตัวแทนเกษตรกร 5 อำเภอ ในจังหวัดสุพรรณบุรี ได้แก่ อำเภอด่านช้าง หนองหญ้าไซ เดิมบางนางบวช สามชุก และดอนเจดีย์ ซึ่งเป็นผู้ใช้น้ำจากเขื่อนกระเสียว จ.สุพรรณบุรี ที่ประสบปัญหาขาดแคลนน้ำ 3 ปีติดต่อกัน มีพื้นที่เกษตรกว่า 5 แสนไร่ ไม่ได้ทำเกษตร ดังนั้น จึงนำตัวแทนกว่า 200 คน ร่วมกับ เจ้าหน้าที่ชลประทาน จ.สุพรรณบุรี และชลประทาน จ.กาญจนบุรี ซึ่งรับผิดชอบการบริหารจัดการน้ำในพื้นที่เขื่อนศรีนครินทร์ มาร่วมชี้แจงให้เกษตกรในครั้งนี้ด้วย
นายประภัตร กล่าวต่อไปว่า สำหรับแนวทางที่ได้หารือกันในเบื้องต้น เพื่อช่วยเหลือเกษตรกรนั้น ได้ให้หน่วยงานที่เกี่ยวข้องเร่งศึกษาถึงความเหมาะสมในการผันน้ำจากเขื่อนศรีนครินทร์ จ.กาญจนบุรี ไปยังอ่างเก็บน้ำกระเสียว จ.สุพรรณบุรี เพื่อบรรเทาภัยแล้งให้กับเกษตรกร กว่า 500,000 ไร่ ซึ่งการผันน้ำครั้งนี้ มีระยะทางประมาณ 70 กิโลเมตร อย่างไรก็ตาม มีอุปสรรคคือระดับน้ำที่เขื่อนศรีนครินทร์ มีความสูงประมาณ 180 เมตรเหนือน้ำทะเล แต่ต้องผันน้ำผ่านยอดเขาซึ่งมีความสูง 530 เมตรจากระดับน้ำทะเล จึงต้องดำเนินการสูบน้ำจากจุดเขื่อนศรีนครินทร์นี้ไปยังยอดเขาระยะทาง 15 กิโลเมตร หลังจากนั้นอีก 55 กิโลเมตรจะปล่อยตามแรงโน้มถ่วงของโลกไปยังเขื่อนกระเสียว ต่อไป
“เบื้องต้น ความจุน้ำทั้ง 2 เขื่อน คือ เขื่อนศรีนครินทร์ และเขื่อนวชิราลงกรณ รวมประมาน 25,000 ล้าน ลบ.ม. น้ำใช้การได้ประมาณ 15,000 ล้าน ลบ.ม. อย่างไรก็ตาม เขื่อนกระเสียวมีความต้องการน้ำจากเขื่อนศรีนครินทร์ 100 ล้าน ลบ.ม. ต่อปี เนื่องจากเขื่อนกระเสียวมีความจุน้ำเพียง 250 ล้าน ลบ.ม. หากได้ปริมาณน้ำเพิ่มจะช่วยพื้นที่การเกษตรได้เพียงพอ ดังนั้น จากการวิเคราะห์ มีความเป็นไปได้ในการผันน้ำ หากมีปริมาณน้ำที่เพียงพอ ต้องอาศัยความร่วมมือหลายฝ่ายประสานกัน ทั้งด้านเทคนิค และสิ่งแวดล้อม เชื่อว่าโครงการนี้จะแก้ปัญหาเรื่องน้ำได้อย่างถาวร ทั้งนี้ ได้ให้หน่วยงานที่เกี่ยวข้องนำข้อมูลไปศึกษา เพื่อดำเนินการต่อไป” นายประภัตร กล่าว
กลุ่มโฆษกและวิเคราะห์ข่าว
กองเกษตรสารนิเทศ
สำนักงานปลัดกระทรวงเกษตรและสหกรณ์
โทร 02 281 0859 ต่อ 137
แฟกส์ 02 2822871
วันพฤหัสบดีที่ 17 กันยายน 2563
นายกรัฐมนตรีมีหนังสือแสดงความยินดีถึงนายสึกะ โยชิฮิเดะ นายกรัฐมนตรีญี่ปุ่น ในโอกาสเข้ารับตำแหน่ง
นายกรัฐมนตรีมีหนังสือแสดงความยินดีถึงนายสึกะ โยชิฮิเดะ นายกรัฐมนตรีญี่ปุ่น ในโอกาสเข้ารับตำแหน่ง
เมื่อวันที่ 16 กันยายน 2563 พลเอกประยุทธ์ จันทร์โอชา นายกรัฐมนตรีได้มีหนังสือแสดงความยินดีถึงนายสึกะ โยชิฮิเดะ นายกรัฐมนตรีญี่ปุ่น ในโอกาสเข้ารับตำแหน่ง ดังนี้
Office of the Prime Minister, Government House,
BANGKOK.
16 September B.E. 2563 (2020)
Excellency,
On behalf of the Royal Thai Government and people of the Kingdom of Thailand, I have the honour to extend to you my sincere congratulations on your assumption of office as Prime Minister of Japan. Indeed, your appointment is a compelling reflection of the high trust and confidence placed in you to take Japan forward, especially during such challenging times for the international community.
In view of this, I am pleased that Thailand and Japan share a close strategic partnership, as well as common views on regional and international issues. Moreover, under your co-chairmanship of the Japan-Thailand High Level Joint Commission (HLJC), economic cooperation between our two countries made significant progress, especially in such areas as free trade agreements, infrastructure cooperation, human resource development and local-to-local cooperation. It is my earnest hope, therefore, that Thailand and Japan will continue to follow through and build on these areas of cooperation under the HLJC.
In this regard, I look forward to working closely with you to further deepen and expand relations between Thailand and Japan in all dimensions for the mutual benefit of our two countries and peoples, and for the progress of the international community. Particularly important will be our collaboration on post-COVID-19 socio-economic recovery.
I would like to take this opportunity to extend to you my best wishes for your continued success. I also wish to take this opportunity to extend an invitation to you to pay an official visit to Thailand at a mutually convenient date.
Accept, Excellency, the assurances of my highest consideration.
General (Ret.)
(Prayut Chan-o-cha)
Prime Minister of the Kingdom of Thailand
His Excellency
Mr. SUGA Yoshihide,
Prime Minister of Japan
TOKYO.
วันอังคารที่ 1 กันยายน 2563
นฤมล’ ลั่น การขับเคลื่อนไทยไปด้วยกัน เร่งดูแลกลุ่มผู้สูงอายุและสตรี
รัฐมนตรีช่วยว่าการกระทรวงแรงงาน เผยข้อมูลติดตามการขับเคลื่อนไทยไปด้วยกัน เน้นย้ำ การพัฒนาต้องได้รับความร่วมมือทุกภาคส่วนและตอบโจทย์ในแต่ละพื้นที่ โดยเฉพาะกลุ่มผู้สูงอายุและสตรี
ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เปิดเผยว่า โครงการขับเคลื่อนไทยไปด้วยกันของรัฐบาล ภายใต้การนำของ พลเอก ประยุทธ์ จันทร์โอชา นายกรัฐมนตรี ต้องการให้ทุกภาคส่วนประสานความร่วมมือ มีการบูรณาการการทำงานร่วมกัน โดยให้ผู้ว่าราชการจังหวัดเป็นเสมือนผู้นำของแต่ละจังหวัด และให้รัฐมนตรีที่รับผิดชอบดูแลแต่ละจังหวัดทำหน้าที่ประสานงาน ให้คำปรึกษา รับฟังข้อคิดเห็นต่าง ๆ ทั้งปัญหา อุปสรรคและข้อเสนอในการขอรับการช่วยเหลือ เพื่อให้รัฐบาลได้นำไปวางแผนและร่วมกันขับเคลื่อนได้อย่างมีประสิทธิภาพ
รมช.แรงงาน กล่าวต่อไปว่า กระทรวงแรงงานมีนโยบายที่จะดำเนินการหลายโครงการ ไม่เพียงแค่จังหวัดน่านและแพร่ที่ได้รับมอบหมายให้ดูแลเท่านั้น แต่ประชาชนสามารถเข้ารับบริการต่างๆ ที่กระทรวงแรงงานมีให้บริการในทุกจังหวัดที่มีหน่วยงานของกระทรวงฯ ตั้งอยู่ และจากการลงพื้นที่จังหวัดน่าน-แพร่ ที่ผ่านมา ได้รับฟังข้อมูลการขับเคลื่อนไทยไปด้วยกันทั้งสถานการณ์แรงงานของจังหวัดแพร่และน่าน ความต้องการแรงงาน มาตรการป้องกันการแพร่ระบาดของไวรัสโควิด-19 การคัดกรอง และการขับเคลื่อนจากหน่วยงานอื่นๆ ภายในจังหวัด เช่น การบริการจัดการแหล่งน้ำ โครงการบรรเทาความเดือนร้อนจากภัยแล้งและน้ำท่วม ในแต่ละช่วงของฤดูกาล พบว่า ทั้งสองจังหวัด (แพร่ น่าน) ยังมีความต้องการให้ส่งเสริมและสนับสนุน การเป็นศูนย์ฝึกอบรมการดูแลผู้สูงอายุ เพื่อรองรับการเปลี่ยนโครงสร้างประชากรของประเทศไทย ที่ก้าวเข้าสู่สังคมผู้สูงอายุ อีกทั้งให้พัฒนาทักษะฝีมือให้กับกลุ่มผู้สูงอายุและสตรี เพื่อเข้าสู่ระบบการจ้างงาน หรือเพิ่มโอกาสในการประกอบอาชีพที่เหมาะสมตามวัย
ประเด็นด้านการท่องเที่ยว ซึ่งทั้ง 2 จังหวัดมีสนามบิน จึงสามารถอำนวยความสะดวกให้แก่นักท่องเที่ยวที่ต้องการท่องเทียวเชิงนิเวศน์และการท่องเที่ยวเชิงวิถีชุมชน จังหวัดจึงเสนอให้สนับสนุนการขยายพื้นที่เพื่อเพิ่มความปลอดภัยของสายการบินในการนำเครื่องบินลงจอด รมช.แรงงาน ในฐานะที่รับผิดชอบพื้นที่ของ 2 จังหวัดดังกล่าว จะขอรับข้อมูลดังกล่าวเพื่อนำเสนอให้แก่รัฐบาลได้ทราบเพื่อให้การช่วยเหลือและสนับสนุนต่อไป
“สำหรับปัญหาเรื่องภัยแล้งและน้ำท่วมตามฤดูกาล กระทรวงแรงงาน โดยกรมพัฒนาฝีมือแรงงานและกรมอื่นๆ ในสังกัดกระทรวงแรงงานที่เกี่ยวข้อง จะร่วมกับกระทรวงเกษตรและสหกรณ์ กรมชลประทาน เสนอโครงการเร่งด่วน เช่น โครงการพัฒนาทักษะฝีมือแรงงาน เพื่อทำถังเก็บน้ำไว้ใช้ในชุมชน และโครงการขุดลอกฝาย เพื่อลดปัญหาน้ำท่วมในช่วงฤดูฝน เป็นต้น” รมช.แรงงาน กล่าวท้ายที่สุด
----------------------------------------------
วันอาทิตย์ที่ 13 กันยายน 2563
วราวุธ เปิดการประชุม “ขับเคลื่อนไทยไปด้วยกัน” ในพื้นที่จังหวัดกาญจนบุรี เร่งแก้ไขปัญหาให้พี่น้องประชาชน
วราวุธ เปิดการประชุม “ขับเคลื่อนไทยไปด้วยกัน” ในพื้นที่จังหวัดกาญจนบุรี เร่งแก้ไขปัญหาให้พี่น้องประชาชน
วราวุธ เปิดการประชุม “ขับเคลื่อนไทยไปด้วยกัน” ในพื้นที่จังหวัดกาญจนบุรี เร่งแก้ไขปัญหาให้พี่น้องประชาชน
วันนี้ (13 ก.ย. 63) นายวราวุธ ศิลปอาชา รัฐมนตรีว่าการกระทรวงทรัพยากรธรรมชาติและสิ่งแวดล้อม เป็นประธานการประชุม “ขับเคลื่อนไทยไปด้วยกัน” ในพื้นที่จังหวัดกาญจนบุรี เพื่อรับฟังสรุปสถานการณ์ ประเด็นปัญหา รวมทั้งกําหนดแนวทาง และแผนปฏิบัติการแก้ไขปัญหาในพื้นที่ โดยมี นายจตุพร บุรุษพัฒน์ ปลัดกระทรวงทรัพยากรธรรมชาติและสิ่งแวดล้อม นายจีระเกียรติ ภูมิสวัสดิ์ ผู้ว่าราชการจังหวัดกาญจนบุรี คณะผู้บริหาร ทส. หัวหน้าส่วนราชการ หน่วยงานภาครัฐที่เกี่ยวข้อง เข้าร่วมประชุม ณ ห้องประชุมแควใหญ่ ศาลากลางจังหวัดกาญจนบุรี
โดยในที่ประชุมได้รายงานสรุปถึงสถานการณ์ ประเด็นปัญหา ดังนี้
1. ปัญหาเรื่องที่ดิน
2. ปัญหาเรื่องช้างป่า
3. ปัญหาเรื่องการปรับภูมิทัศน์และการจัดระเบียบแพ
4. ปัญหาเรื่องไฟป่า หมอกควัน ฝุ่นละอองขนาดเล็ก PM 2.5
5. ปัญหาเรื่องภัยแล้ง
6. ปัญหาเรื่องยาเสพติด
7. ปัญหาเรื่องทางด้านการเมือง
8. ปัญหาเรื่องการแพร่ระบาดของโรคติดเชื้อไวรัสโคโรนา 2019 (COVID-19)
9. สรุปผลการดำเนินงานของศูนย์ดำรงธรรมจังหวัดกาญจนบุรี
รมว.ทส. กล่าวว่า ปัญหาเรื่องที่ดิน ยังมีพื้นที่บางส่วนของราชการที่ทับซ้อนกับพื้นที่ของพี่น้องประชาชน ทางกระทรวงฯ จะนำไปหารือกับคณะอนุกรรมการปรับปรุงแผนที่แนวเขตที่ดินของรัฐแบบบูรณาการ มาตราส่วน 1 : 4,000 (One Map) และแก้ไขปัญหาแนวเขตที่ดินของรัฐ ซึ่งอยู่ภายใต้คณะกรรมการนโยบายที่ดินแห่งชาติ (คทช.) สำหรับปัญหาไฟป่าหมอกควัน ทางกระทรวงฯ ได้แนะนำ ทำความเข้าใจกับประชาชนในพื้นที่​ รวมทั้ง​ ให้เจ้าหน้าที่เฝ้าระวังการเกิดไฟป่า และในเรื่องปัญหาภัยแล้งได้มอบหมายกรมทรัพยากรน้ำบาดาลขุดเจาะบ่อบาดาล และให้กรมทรัพยากรน้ำ​ เร่งหาแหล่งน้ำผูกรวมทำเป็นอ่างพวง เพื่อเป็นการแก้ปัญหาระยะสั้น ส่วนการแก้ไขปัญหาในระยะยาวได้ส่งเสริม​ และเน้นเรื่องการปลูกป่า​ รวมไปถึงการดูแลบำรุงผืนป่า เพื่อให้เป็นแหล่งต้นน้ำของจังหวัดกาญจนบุรี นอกจากนี้​ กระทรวงฯ​ โดยกรมอุทยานแห่งชาติ สัตว์ป่า และพันธุ์พืช ยังได้มีการวางแผนและแนวทางในการสร้างแหล่งอาหาร​ แหล่งน้ำให้กับช้างป่าเพื่อดึงช้างให้กลับเข้าป่า​ เป็นการแก้ปัญหาช้างป่าอีกด้วย
วันพฤหัสบดีที่ 10 กันยายน 2563
“พุทธิพงษ์” เป็นประธานประชุมคณะกรรมการ กบส. ครั้งที่ 1/2563
“พุทธิพงษ์” เป็นประธานประชุมคณะกรรมการ กบส. ครั้งที่ 1/2563
เมื่อวันที่ 8 กันยายน 2563 นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม (ดีอีเอส) เป็นประธานการประชุมคณะกรรมการบริหารสำนักงานคณะกรรมการการรักษาความมั่นคงปลอดภัยไซเบอร์ (กบส.) ครั้งที่ 1/2563 โดยมีนางสาวอัจฉรินทร์ พัฒนพันธ์ชัย ปลัดกระทรวงดิจิทัลเพื่อเศรษฐกิจและสังคม พร้อมคณะกรรมการจากหน่วยงานที่เกี่ยวข้องร่วมประชุม ณ ห้องประชุม brainstorm ชั้น 22 สพธอ. ทั้งนี้ที่ประชุมพิจารณาวาระสำคัญที่น่าสนใจ อาทิ แผนการดำเนินงานของคณะกรรมการบริหารสำนักงาน กบส. ในปีงบประมาณ 2563 ร่างกรอบโครงสร้างและอัตรากำลังของสำนักงานฯ และร่างแผนปฏิบัติการระยะ 3 ปี (พ.ศ.2563-2565 ) ของสำนักงานฯ สถานที่ตั้งสำนักงานฯ เป็นต้น
**************
วันพุธที่ 2 กันยายน 2563
‘สุชาติ ชมกลิ่น’ เผย ส่งตัวล่ามจากซาอุฯ ถึงไทยแล้ว ร่วมส่งกำลังใจให้หายป่วยเร็ววัน
รัฐมนตรีว่าการกระทรวงแรงงาน เผย สนร.ริยาด ประสาน สอท.ริยาด ส่งตัวล่ามประจำสำนักงานแรงงานในประเทศซาอุดีอาระเบีย กลับมารักษาตัวที่ไทยแล้ว ร่วมส่งกำลังใจให้หายป่วยโดยเร็ว
เมื่อวันที่ 2 กันยายน 2563 นายสุชาติ ชมกลิ่น รัฐมนตรีว่าการกระทรวงแรงงาน ได้มอบหมายให้ เจ้าหน้าที่สำนักประสานความร่วมมือระหว่างประเทศ และด่านตรวจคนหางานดอนเมือง กระทรวงแรงงาน อำนวยความสะดวกในการนำตัวของนายหมัด มะมิน ล่ามประจำสำนักงานแรงงานในประเทศซาอุดีอาระเบีย และการดำเนินการส่งกลับมารักษาตัวที่ประเทศไทยเพื่อเคลื่อนย้ายไปพักรักษาตัวยังโรงพยาบาลราชวิถี โดยล่าสุดได้รับรายงานจากด่านตรวจคนหางานดอนเมืองว่า เมื่อเวลาประมาณ 00.45 น.วันที่ 2 ก.ย.63 เครื่องบินลำเลียงผู้ป่วยทางอากาศระหว่างประเทศ Air Ambulance ของบริษัท SKYMED ASIA SERVICE ได้เดินทางมาถึงสนามบินดอนเมืองแล้ว จากนั้นเจ้าหน้าที่ได้นำตัวของล่ามไปพักรักษาตัวที่โรงพยาบาลราชวิถีต่อไป
สำหรับนายหมัด มะมิน ล่ามประจำสำนักงานแรงงานในประเทศซาอุดีอาระเบีย อายุ 54 ปี เป็นคนไทยมุสลิม มีภูมิลำเนาและภรรยาอยู่ที่กรุงเทพฯ มีบุตรชายสองคนอยู่ที่กรุงริยาด ก่อนหน้านี้มีอาการป่วยเนื่องจากติดเชื้อโควิด – 19 และได้รักษาตัวอยู่ในห้องไอซียูนานกว่า 1 เดือน จนมีอาการดีขึ้นจนแพทย์ระบุว่าตรวจไม่พบเชื้อโควิด – 19 แล้ว และขอกลับมารักษาตัวที่ประเทศไทย ซึ่งล่ามได้ปฏิบัติงานอยู่ในสำนักงานแรงงานฯ มากว่า 20 ปี มีผลงานได้ช่วยแรงงานไทยทั้งใน ซาอุดีอาระเบีย คูเวต บาห์เรน เลบานอน มามากมาย
“ล่ามไทยในซาอุดีอาระเบียรายนี้ เขาได้ออกไปทำงานเพื่อช่วยให้คนไทยที่เจ็บป่วยได้เดินทางกลับบ้าน และได้ดำเนินการจนสำเร็จลุล่วง จนทำให้ตัวเองต้องล้มป่วย จึงอยากให้ทุกคนช่วยกันส่งพลังใจให้เขามีอาการดีขึ้นและหายป่วยในเร็ววัน” นายสุชาติ กล่าวในท้ายสุด
วันอังคารที่ 15 กันยายน 2563
คุมเข้มแรงงานต่างด้าวลักลอบเข้าเมืองผิดกฎหมาย
วันอังคารที่ 15 กันยายน 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลกำชับ ผวจ.ทั่วประเทศ เตรียมพร้อมรับมือ จัดตั้งจุดตรวจ เฝ้าระวัง และสกัดกั้นผู้ลักลอบเข้าเมืองโดยผิดกฎหมาย เพื่อป้องกันการแพร่ระบาดของโรคโควิด-19 จากประเทศเพื่อนบ้าน รวมถึงติดตามค้นหาแรงงานต่างด้าวที่ลักลอบกลับเข้าประเทศไทย ทั้งในสถานประกอบการและสถานที่ที่มีแรงงานต่างด้าวทำงาน หากพบให้ดำเนินการตามกฎหมายและมาตรการด้านสาธารณสุข พร้อมเร่งประชาสัมพันธ์ให้ประชาชนในหมู่บ้าน/ชุมชน ช่วยกันเฝ้าระวัง สอดส่อง เมื่อพบบุคคลต้องสงสัยให้แจ้งกำนัน ผู้ใหญ่บ้าน หรือนายอำเภอ หรือโทรสายด่วน 1567 ตลอด 24 ชั่วโมง
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันอังคารที่ 15 กันยายน 2563
นายกรัฐมนตรีร่วมประชาสัมพันธ์วันพิพิธภัณฑ์ไทย แนะคนไทย รัก สามัคคี ร่วมเดินหน้าประเทศไทย
นายกรัฐมนตรีร่วมประชาสัมพันธ์วันพิพิธภัณฑ์ไทย แนะคนไทย รัก สามัคคี ร่วมเดินหน้าประเทศไทย
วันนี้ (15 กันยายน 2563) เวลา 08.30 น. ณ ตึกสันติไมตรี ทำเนียบรัฐบาล ก่อนการประชุมคณะรัฐมนตรี พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ร่วมประชาสัมพันธ์การจัดกิจกรรมเนื่องในวันพิพิธภัณฑ์ไทย 2563 โดยมีนายอิทธิพล คุณปลื้ม รัฐมนตรีว่าการกระทรวงวัฒนธรรม
นายดิสทัต โหตระกิตย์ เลขาธิการนายกรัฐมนตรี และนายอนุชา บูรพชัยศรี โฆษกประจำสำนักนายกรัฐมนตรี ร่วมด้วย
นายอิทธิพล คุณปลื้ม รัฐมนตรีว่าการกระทรวงวัฒนธรรม นำนายกรัฐมนตรีชมการแสดงหุ่นหลวงหลังได้รับการอนุรักษ์และฟื้นฟู การติดตามนำโบราณวัตถุของไทยในต่างประเทศกลับคืนสู่ประเทศไทยจากสหรัฐอเมริกา และผลงานการใช้เทคโนโลยีในพิพิธภัณฑ์ โดยเป็นการจัดทำพิพิธภัณฑ์เหมือนจริง (Virtual Museum) เพื่อประชาสัมพันธ์วันพิพิธภัณฑ์ไทย ในโอกาสครบรอบ “146 ปี กิจการพิพิธภัณฑ์ไทย” ภายใต้แนวคิด “พิพิธภัณฑ์ เข้าถึงได้ สนุก และทันสมัย” (Learning by Playing) ส่งเสริมการอนุรักษ์ศิลปวัฒนธรรมอันดีงามของประเทศไทย ณ พิพิธภัณฑสถานแห่งชาติ พระนคร ระหว่างวันที่ 15 - 19 กันยายน 2563
โอกาสนี้ นายกรัฐมนตรีให้ความสนใจกิจกรรมต่อจิ๊กซอว์วัตถุโบราณจำลอง อาทิ ถ้วยชาม หม้อไห ร่วมกับเด็กนักเรียนจากโรงเรียนคลองบางกระทึก พร้อมแนะว่า การต่อจิ๊กซอว์ให้ถูกต้องและสมบูรณ์ สามารถช่วยฝึกทักษะกระบวนการคิด รวมทั้งยังเป็นกุศโลบายให้เห็นว่า ประเทศไทยหากมีความแตกแยกก็จะไม่สวยงาม ดังนั้นทุกคนต้องร่วมใจกัน รัก สามัคคี เพื่อให้ประเทศชาติสามารถเดินหน้าต่อไปได้
.......................
กลุ่มประชาสัมพันธ์และเผยแพร่ สำนักโฆษก
วันอังคารที่ 1 กันยายน 2563
รายงานข่าวกรณีโรคติดเชื้อไวรัสโคโรนา 2019 (COVID-19) ประจำวันที่ 1 กันยายน 2563
สถานการณ์ผู้ติดเชื้อไวรัสโคโรนา 2019 ในประเทศไทยวันนี้ มีผู้ติดเชื้อรายใหม่ 5 ราย ทั้งหมดเป็นผู้ที่เดินทางกลับจากประเทศฟิลิปปินส์ และเข้ากักตัวในสถานที่รัฐกำหนด มีผู้ป่วยกลับบ้านได้ 22 ราย ทำให้มีผู้ป่วยกลับบ้านสะสม 3,274 ราย
รายงานข่าวกรณีโรคติดเชื้อไวรัสโคโรนา 2019 (COVID-19)
ประจำวันที่ 1 กันยายน 2563
สถานการณ์ผู้ติดเชื้อไวรัสโคโรนา 2019 ในประเทศไทยวันนี้ มีผู้ติดเชื้อรายใหม่ 5 ราย ทั้งหมดเป็นผู้ที่เดินทางกลับจากประเทศฟิลิปปินส์ และเข้ากักตัวในสถานที่รัฐกำหนด มีผู้ป่วยกลับบ้านได้ 22 ราย ทำให้มีผู้ป่วยกลับบ้านสะสม 3,274 ราย หรือคิดเป็นร้อยละ 95.82 ของผู้ป่วยทั้งหมด มีผู้ป่วยที่ยังรักษาอยู่ในโรงพยาบาล 85 ราย หรือร้อยละ 2.49 ของผู้ป่วยทั้งหมด ไม่มีผู้เสียชีวิตเพิ่ม รวมผู้เสียชีวิตสะสม 58 ราย ผู้ป่วยสะสมทั้งสิ้น 3,417 ราย
สำหรับผู้ติดเชื้อรายใหม่ที่เดินทางกลับจากประเทศฟิลิปปินส์ 5 ราย แบ่งเป็น
รายที่ 1 – 3 เป็น เพศหญิง สัญชาติฟิลิปปินส์ อายุ 26, 28, 37 ปี อาชีพรับจ้าง (ครูสอนภาษา) เดินทางถึงประเทศไทยวันที่ 25 สิงหาคม 2563 เข้ากักตัวในสถานที่รัฐกำหนด (Alternative State Quarantine) ในกรุงเทพมหานคร พบเชื้อจากการตรวจครั้งแรกวันที่ 28 สิงหาคม 2563 (วันที่ 3 ของการกักตัว) ไม่มีอาการ
รายที่ 4 - 5 เป็นเพศชาย อายุ 3 ปี และหญิง อายุ 15 ปี อาชีพนักเรียน สัญชาติฝรั่งเศส ทั้ง 2 รายเป็นสมาชิกในครอบครัวเดียวกันเดินทางพร้อมครอบครัว ถึงประเทศไทยวันที่ 29 สิงหาคม 2563 เข้ากักตัวในสถานที่รัฐกำหนด (Alternative State Quarantine) ในกรุงเทพมหานคร พบเชื้อจากการตรวจครั้งแรก วันที่ 29 สิงหาคม 2563 (วันที่ 0 ของการกักตัว)
นายแพทย์โสภณ เอี่ยมศิริถาวร ผู้อำนวยการกองโรคติดต่อทั่วไป กรมควบคุมโรค ให้สัมภาษณ์ว่า ขณะนี้ประเทศไทยมีผู้ติดเชื้อที่ยังรักษาอยู่ในโรงพยาบาลไม่ถึง 100 ราย ซึ่งสะท้อนให้เห็นว่าประเทศไทยมีระบบการดูแลรักษาผู้ป่วยและผู้ติดเชื้อที่มีคุณภาพ ส่งผลให้มีอัตราการรอดชีวิตสูง เสียชีวิตเพียงร้อยละ 1.7 ซึ่งผู้เสียชีวิต
ส่วนใหญ่เป็นผู้ที่มีภาวะแทรกซ้อนหรือมีการป่วยด้วยโรคเรื้อรังอื่นมาก่อน
สถานการณ์แพร่ระบาดของเชื้อโควิด 19 ในประเทศไทย ขณะนี้มีผู้ติดเชื้อรายใหม่จำนวนน้อยราย เป็นผู้ที่เดินทางมาจากต่างประเทศและเข้ากักตัวในสถานที่รัฐจัดให้ หรือสถานที่รัฐกำหนด หรือโรงพยาบาลทางเลือก อย่างไรก็ตาม อาจมีการแพร่เชื้อในประเทศเกิดขึ้นได้อีก กระทรวงสาธารณสุขจึงเตรียมความพร้อมในการรับมือกับสถานการณ์โรคโควิด 19 อย่างเต็มที่ทั้ง ยา เวชภัณฑ์ เตียง การตรวจแลป และบุคลากรทางการแพทย์ ถ้าหากมีการระบาดเกิดขึ้นจริง เนื่องจากหลายประเทศทั่วโลกยังคงพบการแพร่ระบาด รวมถึงในประเทศเพื่อนบ้านที่มีการเพิ่มจำนวนของผู้ติดเชื้อรายใหม่อย่างก้าวกระโดด แม้ว่าหน่วยงานด้านความมั่นคง สาธารณสุข และหน่วยงานที่เกี่ยวข้องจะเข้มงวดมาตรการตามพื้นที่แนวชายแดนเพื่อเฝ้าระวังป้องกันผู้ที่เดินทางเข้ามาจากพื้นที่ระบาด แต่อาจมีแรงงานต่างด้าวที่ลักลอบเข้าประเทศอย่างผิดกฎหมายหลุดลอดเข้ามาในชุมชนได้ บุคคลกลุ่มนี้จะไม่ได้ผ่าน การคัดกรองโรคโควิด 19 ตามระบบ ซึ่งมีความเสี่ยงสูงที่จะนำเชื้อเข้าสู่ประเทศไทย จึงขอความร่วมมือประชาชน กำนัน ผู้ใหญ่บ้าน และ อสม. ช่วยกันเป็นหูเป็นตาสอดส่องคนแปลกหน้าที่เข้ามาในชุมชน หากสงสัยขอให้แจ้งเจ้าหน้าที่ให้เข้ามาตรวจสอบ และเฝ้าระวังสอบสวนโรคในพื้นที่ทันที เพื่อความปลอดภัยของคนในชุมชน
********************* 1 กันยายน 2563
***************************************
วันพฤหัสบดีที่ 27 สิงหาคม 2563
กรุงไทยจับมือไปรษณีย์ไทยพัฒนาบริการทางการเงินให้ครอบคลุมประชาชนทั่วประเทศ
นายผยง ศรีวณิช กรรมการผู้จัดการใหญ่ ธนาคารกรุงไทย และ นายก่อกิจ ด่านชัยวิจิตร กรรมการผู้จัดการใหญ่ บมจ.ไปรษณีย์ไทย ร่วมลงนามในบันทึกข้อตกลงความร่วมมือศึกษาและพัฒนาโครงการต่าง ๆ โดยธนาคารได้แต่งตั้งไปรษณีย์ไทยเป็น Banking Agent อย่างเป็นทางการ
นายผยง ศรีวณิช กรรมการผู้จัดการใหญ่ ธนาคารกรุงไทย และ นายก่อกิจ ด่านชัยวิจิตร กรรมการผู้จัดการใหญ่ บมจ.ไปรษณีย์ไทย ร่วมลงนามในบันทึกข้อตกลงความร่วมมือศึกษาและพัฒนาโครงการต่าง ๆ โดยธนาคารได้แต่งตั้งไปรษณีย์ไทยเป็น Banking Agent อย่างเป็นทางการ เพื่อเพิ่มช่องทางการเข้าถึงบริการทางการเงินให้ครอบคลุมทั่วประเทศ ตลอดจนร่วมกันพัฒนารูปแบบและต่อยอด เพื่อขยายขอบเขตการให้บริการที่สะดวกสบาย
นายผยง ศรีวณิช เปิดเผยว่า ไลฟ์สไตล์ของผู้บริโภคในยุคดิจิทัลเปลี่ยนแปลงไปอย่างมาก การทำธุรกรรมทางการเงินของลูกค้าไม่จำกัดเพียงที่สาขาหรือช่องทางหลักของธนาคารเท่านั้น การร่วมมือทางธุรกิจโดยแต่งตั้งไปรษณีย์ไทย ซึ่งเป็นหนึ่งในพันธมิตรที่แข็งแกร่ง เป็น Banking Agent อย่างเป็นทางการ ช่วยพัฒนาขีดความสามารถในการให้บริการทางการเงินให้ครอบคลุมทั่วประเทศ โดยจุดให้บริการของไปรษณีย์ไทยกว่า 1,200 แห่ง รวมกับสาขาของธนาคาร 1,014 แห่ง และเครื่องบริการอัตโนมัติอีกกว่า 10,000 จุด ทำให้ธนาคารมีจุดให้บริการรวมทั้งสิ้นกว่า 13,000 แห่งทั่วประเทศ เพิ่มความสะดวกให้ลูกค้ามากยิ่งขึ้น อีกทั้งจุดบริการของไปรษณีย์ไทยมีความปลอดภัยสูงสุดเช่นเดียวกับการทำธุรกรรมที่สาขา โดยเมื่อไตรมาสแรกของปีที่ผ่านมา ได้ให้บริการฝากเงินสด โดยไม่ต้องใช้สมุดบัญชี ตั้งแต่ 1 บาท – 50,000 บาทต่อรายการ สูงสุด 100,000 บาทต่อวันต่อบัญชี มียอดการทำธุรกรรมแล้วกว่า 3,600 ล้านบาท และบริการรับชำระค่าปรับจราจร จากใบสั่ง หรือใบเตือนทุกชนิดที่มีบาร์โค้ดและเครื่องหมาย PTM มียอดการทำธุรกรรมแล้วกว่า 114 ล้านบาท
“นอกจากนี้ ทั้ง 2 หน่วยงานจะร่วมกันศึกษาพัฒนารูปแบบและต่อยอด เพื่อขยายขอบเขตการให้บริการทางการเงินใหม่ๆ ได้แก่ ถอนเงินผ่านเครื่อง EDC และ QR Code ได้ทุกธนาคาร เติมเงินบัตร M-Pass ติดตั้งเครื่อง “e-KYC” เทคโนโลยีการระบุตัวตนทางอิเล็กทรอนิกส์ เพื่อเปิดบัญชีหรือทำธุรกรรมทางการเงิน โครงการชำระภาษีที่ดินและสิ่งปลูกสร้าง เพื่อให้บริการรับชำระภาษี จัดพิมพ์และจัดส่งใบแจ้งรายการทรัพย์สิน ใบแจ้งภาษีและใบแจ้งเตือนให้แก่หน่วยงานองค์กรปกครองท้องถิ่น การพัฒนาระบบรับชำระเงินในเว็บไซต์ Thailandpostmart และแอปพลิเคชัน Wallet@Post ให้เชื่อมโยงกับ Krungthai NEXT ตลอดจนพัฒนาระบบการบริหารทรัพยากรมนุษย์ (HRMS) เพื่ออำนวยความสะดวกให้กับพนักงานและลูกจ้างของไปรษณีย์ไทย เช่น การขอเอกสารรับรองเงินเดือน เป็นต้น”
นายก่อกิจ ด่านชัยวิจิตร กล่าวว่า ไปรษณีย์ไทยและธนาคารกรุงไทย ได้ร่วมกันพัฒนาบริการต่างๆ เพื่อตอบสนองทุกความต้องการของลูกค้าที่มีความหลากหลาย ด้วยเครือข่ายของไปรษณีย์ไทยที่มีสาขาครอบคลุมทุกพื้นที่ทั่วประเทศ ปัจจุบันไปรษณีย์ไทยเป็นตัวแทนให้กับธนาคาร (Banking Agent) ในการรับฝากเงินเข้าบัญชีธนาคารกรุงไทยทั่วประเทศ การรับชำระค่าปรับการจราจร นอกจากนี้ ยังช่วยสนับสนุนผู้ประกอบการที่เป็นลูกค้าของธนาคารเปิดช่องทางการจำหน่ายสินค้าผ่านแอปพลิเคชันและเว็บไซต์ www.thailandpostmart.com ซึ่งเป็น Marketplace ที่รวบรวมสินค้าของดีทั่วไทย
ฝ่ายกลยุทธ์การตลาด ธนาคารกรุงไทย
โทร. 02 208 4174-8
วันอังคารที่ 1 กันยายน 2563
รมว.​ ทส.  ร่วมงาน "GCNT FORUM 2020 : Thailand Business Leadership for SDGs”
นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ ร่วมงาน "GCNT FORUM 2020 : Thailand Business Leadership for SDGs”  โดยมี​ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม​ ให้เกียรติเป็นประธานในพิธี
รมว.​ ทส. ร่วมงาน "GCNT FORUM 2020 : Thailand Business Leadership for SDGs”
วันที่ 31​ สิงหาคม​ 2563 เวลา​ 08.30 น.​ ณ ศูนย์ประชุมสำนักงานสหประชาชาติ นายวราวุธ​ ศิลปอาชา​ รัฐมนตรีว่าการกระทรวงทรัพยากรธรรมชาติและสิ่งแวดล้อม​ ร่วมงาน "GCNT FORUM 2020 : Thailand Business Leadership for SDGs” โดยมี​ พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม​ ให้เกียรติเป็นประธานในพิธี​ ทั้งนี้​ ภายในงานดังกล่าว​ ได้รวมสุดยอดผู้นำด้านการพัฒนาที่ยั่งยืน จากภาครัฐ ภาคธุรกิจ สหประชาชาติ และภาคประชาสังคม กว่า 200 ราย เข้าร่วมสัมมนาเพื่อผนึกกำลังในการทำธุรกิจอย่างยั่งยืนภายใต้วิถีใหม่ ตามหลักสากล 10 ประการของ UN Global Compact และเป้าหมายการพัฒนาที่ยั่งยืน (SDGs) มาร่วมประกาศเจตนารมณ์ ในการทำงานร่วมกันเพื่อขับเคลื่อนประเทศไทยให้ฟื้นตัวได้ดีกว่าเดิมและเติบโตอย่างยั่งยืน
วันพุธที่ 2 กันยายน 2563
มหาดไทยสั่งการทุกจังหวัด จัดกิจกรรม
มหาดไทยสั่งการทุกจังหวัด จัดกิจกรรม "เดิน กิน ชิม เที่ยว ถนนคนเดิน" อย่างต่อเนื่อง กระตุ้นเศรษฐกิจ สร้างรายได้ บนชีวิตวิถีใหม่ (New Normal)
วันนี้ (2 ก.ย.63) นายฉัตรชัย พรหมเลิศ ปลัดกระทรวงมหาดไทย เปิดเผยว่า ตามที่ พลเอก ประยุทธ์จันทร์โอชา นายกรัฐมนตรีได้มีนโยบายในการส่งเสริมการท่องเที่ยวและกระตุ้นเศรษฐกิจทั่วประเทศ และมอบหมายให้กระทรวงมหาดไทยประสานกรุงเทพมหานคร และแจ้งไปยังทุกจังหวัดจัดกิจกรรมในรูปแบบถนนคนเดินที่สร้างรายได้ให้ประชาชนในระดับพื้นที่ โดยบูรณาการความร่วมมือทั้งภาครัฐ ภาคเอกชนภาคประชาชน ให้เกิดการมีส่วนร่วมทุกภาคส่วน ซึ่งในช่วงสถานการณ์การแพร่ระบาดของโรคติดเชื้อไวรัสโคโรนา2019 (โควิด-19) ที่ผ่านมา ได้ให้จังหวัดพิจารณาดำเนินกิจกรรมดังกล่าวให้มีความเหมาะสมและสอดคล้องกับบริบทของพื้นที่โดยให้คำนึงถึงความเสี่ยงต่อสาธารณชนโดยรวมต่อการแพร่ระบาดของโรคเป็นสำคัญ
นายฉัตรชัย พรหมเลิศ กล่าวว่า ในขณะนี้สถานการณ์การแพร่ระบาดของโรคโควิด-19 ได้เริ่มคลี่คลายลงและภาครัฐได้มีการผ่อนคลายมาตรการต่างๆ อย่างต่อเนื่อง พลเอก อนุพงษ์ เผ่าจินดา รัฐมนตรีว่าการกระทรวงมหาดไทย จึงได้มีข้อสั่งการให้เร่งฟื้นฟูเศรษฐกิจฐานรากและสร้างรายได้ให้ประชาชนในระดับพื้นที่ จึงได้สั่งการไปยังผู้ว่าราชการจังหวัดทุกจังหวัด ดำเนินการขับเคลื่อนการจัดกิจกรรมเพื่อส่งเสริมการท่องเที่ยวและกระตุ้นเศรษฐกิจตามนโยบายของนายกรัฐมนตรีในระดับจังหวัด “เดิน กิน ชิม เที่ยว ถนน..... จังหวัด...” อย่างต่อเนื่องตลอดปี อย่างน้อยเดือนละ 1 ครั้งตามแนวทางรูปแบบที่กำหนด
นายฉัตรชัย พรหมเลิศ กล่าวเพิ่มเติมว่า กระทรวงมหาดไทยได้กำชับให้ทุกจังหวัดปฏิบัติตามมาตรการป้องกันโรคที่ศูนย์บริหารสถานการณ์การแพร่ระบาดของโรคติดเชื้อไวรัสโรโคนา 2019 (โควิด-19) (ศบค.) กำหนดอย่างเคร่งครัด เพื่อเป็นการป้องกันการแพร่ระบาดของโรคโควิด-19 และสร้างความความปลอดภัยและความเชื่อมั่นให้กับพี่น้องประชาชนและนักท่องเที่ยวอันจะส่งผลให้เกิดการสร้างรายได้กระตุ้นเศรษฐกิจชุมชนในพื้นที่ในรูปแบบชีวิตวิถีใหม่ (New Normal) อย่างยั่งยืน
วันจันทร์ที่ 24 สิงหาคม 2563
ไอแบงก์ ร่วมลงนามความร่วมมือโครงการ DR BIZ การเงินร่วมใจ ธุรกิจไทยมั่นคง
ธนาคารอิสลามแห่งประเทศไทย (ไอแบงก์) โดยนายวุฒิชัย สุระรัตน์ชัย กรรมการและผู้จัดการ ร่วมลงนามความร่วมมือโครงการ DR BIZ การเงินร่วมใจ ธุรกิจไทยมั่นคง จัดโดยธนาคารแห่งประเทศไทย (ธปท.) ร่วมกับสมาคมธนาคารไทย สมาคมธนาคารนานาชาติ และสมาคมสถาบันการเงินของรัฐ
ธนาคารอิสลามแห่งประเทศไทย (ไอแบงก์) โดยนายวุฒิชัย สุระรัตน์ชัย กรรมการและผู้จัดการ ร่วมลงนามความร่วมมือโครงการ DR BIZ การเงินร่วมใจ ธุรกิจไทยมั่นคง จัดโดยธนาคารแห่งประเทศไทย (ธปท.) ร่วมกับสมาคมธนาคารไทย สมาคมธนาคารนานาชาติ และสมาคมสถาบันการเงินของรัฐ โดยมีวัตถุประสงค์เพื่อช่วยเหลือลูกหนี้ธุรกิจที่มีเจ้าหนี้สถาบันการเงินหลายรายที่ได้รับผลกระทบจากสถานการณ์เศรษฐกิจ โรคระบาดโควิด19 และภัยธรรมชาติ ให้ได้รับการบรรเทาภาระหนี้และให้มีกลไกในการจัดการหนี้กับสถาบันการเงินทุกแห่งได้อย่างบูรณาการ และเพื่อให้ภาคธุรกิจที่มีความสำคัญต่อการจ้างงานและเศรษฐกิจของประเทศสามารถฟื้นตัวได้ในระยะต่อไป ณ ธนาคารแห่งประเทศไทย เมื่อวันที่ 21 สิงหาคม 2563
ลูกหนี้ธุรกิจที่สามารถเข้าร่วมโครงการ DR BIZ ต้องเป็นลูกหนี้ที่ยังคงมีศักยภาพแต่ประสบปัญหาจากสถานการณ์เศรษฐกิจและผลกระทบจากโรคโควิด 19 โดยสถาบันการเงินจะมีแนวทางการช่วยเหลือที่เหมาะสมกับศักยภาพของลูกหนี้แต่ละราย เช่นการขยายเวลาชำระหนี้ การลดค่างวด หรือปรับเงื่อนไขการผ่อนชำระหนี้ให้สอดรับกับธุรกิจของลูกหนี้ รวมทั้งพิจารณาให้สินเชื่อใหม่แก่ลูกหนี้
โดยในระยะแรกเพื่อให้โครงการสามารถดำเนินการได้อย่างมีประสิทธิภาพ จึงมุ่งกลุ่มลูกหนี้ธุรกิจที่มีหนี้กับเจ้าหนี้สถาบันการเงินหลายรายวงเงินรวมกันตั้งแต่ 50-500 ล้านบาท และสามารถใช้แนวทางที่กำหนดร่วมกันดังกล่าวขยายผลไปยังกลุ่มลูกหนี้ธุรกิจที่มีวงเงินขนาดอื่นได้ต่อไป ทั้งนี้ การเข้าร่วมโครงการทำได้โดยลูกหนี้สามารถติดต่อสมัครโดยตรงกับสถาบันการเงินหลักที่ใช้บริการ (สถาบันที่ลูกหนี้มีภาระหนี้สูงสุด) หรือสถาบันการเงินที่แจ้งเชิญลูกหนี้เข้าร่วมโครงการ ตั้งแต่วันที่ 1 กันยายน 2563 เป็นต้นไป